CELEX: 32017D1256
Language: lt
Date: 2017-07-11 00:00:00
Title: 2017 m. liepos 11 d. Komisijos įgyvendinimo sprendimas (ES) 2017/1256 dėl Sąjungos lygmens keitimosi informacija apie EURES tinklo nacionalines darbo programas formų ir procedūrų (Tekstas svarbus EEE. )

12.7.2017   
            
            
               LT
            
            
               Europos Sąjungos oficialusis leidinys
            
            
               L 179/24
            
         KOMISIJOS ĮGYVENDINIMO SPRENDIMAS (ES) 2017/1256
   2017 m. liepos 11 d.
   dėl Sąjungos lygmens keitimosi informacija apie EURES tinklo nacionalines darbo programas formų ir procedūrų
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2016 m. balandžio 13 d. Europos Parlamento ir Tarybos reglamentą (ES) 2016/589 dėl Europos užimtumo tarnybų tinklo (EURES) darbuotojų galimybių naudotis judumo skatinimo paslaugomis ir geresnės darbo rinkų integracijos ir kuriuo iš dalies keičiami reglamentai (ES) Nr. 492/2011 ir (ES) Nr. 1296/2013 (1), ypač į jo 31 straipsnio 5 dalį,
   pasikonsultavusi su EURES komitetu,
   kadangi:
   
               (1)
            
            
               Reglamentu (ES) 2016/589 raginama sukurti veiksmingą Sąjungos lygmens sistemą, kuria naudodamosi Komisija ir valstybės narės keistųsi informacija apie nacionalinę, regioninę ir sektorių darbo jėgos pasiūlą bei paklausą ir kuri būtų valstybių narių praktinio bendradarbiavimo EURES tinkle pagrindas;
            
         
               (2)
            
            
               Reglamento (ES) 2016/589 30 straipsnio 1 dalyje nustatytas reikalavimas valstybėms narėms rinkti ir analizuoti pagal lytį suskirstytą informaciją apie darbo jėgos trūkumą ir darbo jėgos perteklių darbo rinkoje šalies mastu ir atskiruose sektoriuose, ypatingą dėmesį skiriant darbo rinkoje pažeidžiamiausioms grupėms ir regionams, kuriuose nedarbo lygis yra didžiausias, taip pat apie nacionaliniu ir prireikus tarpvalstybiniu lygmenimis vykdomą EURES veiklą;
            
         
               (3)
            
            
               Reglamento (ES) 2016/589 31 straipsnio 1 dalyje reikalaujama, kad nacionaliniai koordinavimo centrai parengtų EURES tinklo veiklos jų valstybėje narėje nacionalines darbo programas. Per programavimo ciklą valstybėms narėms dalijantis nacionalinėmis darbo programomis turėtų būti sudarytos sąlygos nacionaliniams koordinavimo centrams nukreipti EURES tinklo išteklius tinkamiems veiksmams bei projektams ir taip valdyti tinklo vystymą, kad jis būtų labiau orientuotas į rezultatus ir atitiktų darbuotojų bei darbdavių poreikius atsižvelgiant į darbo rinkų dinamiką;
            
         
               (4)
            
            
               nacionaliniams koordinavimo centrams ir Europos koordinavimo centrui keičiantis atitinkamomis darbo programomis ir drauge analizuojant projektus pagerėtų tinklo veikimas, padidėtų skaidrumas ir pagausėtų bendradarbiavimo tinkle galimybių;
            
         
               (5)
            
            
               kad būtų laikomasi Reglamento (ES) 2016/589 31 straipsnio, nacionaliniai koordinavimo centrai rengdami nacionalinę darbo programą turėtų rinkti ir nagrinėti šioje nuostatoje nurodytą nacionalinio lygmens informaciją, be to, jie yra raginami atsižvelgti į visas prieinamas susijusias Sąjungos lygmens ataskaitas ir dokumentus;
            
         
               (6)
            
            
               pagal Reglamento (ES) 2016/589 31 straipsnio 2 dalį nacionaliniai koordinavimo centrai turėtų nacionalines darbo programas rengti kasmet, o jose turėtų būti nurodoma EURES tinkle vykdytina pagrindinė veikla, jai įgyvendinti numatyti bendri žmogiškieji ir finansiniai ištekliai ir planuojamos veiklos stebėsenos bei vertinimo tvarka;
            
         
               (7)
            
            
               siekdama užtikrinti, kad visos valstybės narės nurodytų pagrindinę veiklą, vykdomą darbuotojams ir darbdaviams teikiant Reglamento (ES) 2016/589 21–28 straipsniuose nurodytas paramos paslaugas, Europos Komisija nustato bendrą nacionalinių darbo programų formą, kurios struktūra atspindi bendrą Reglamento (ES) 2016/589 tikslą;
            
         
               (8)
            
            
               remiantis patirtimi, įgyta nacionaliniams koordinavimo centrams bendradarbiaujant bendro programavimo srityje pagal Komisijos įgyvendinimo sprendimą 2012/733/ES (2), ir dėl skirtingų nacionalinių sistemų užtikrinant pakankamą lankstumą, reikėtų nustatyti bendrą nacionalinių darbo programų rengimo grafiką;
            
         
               (9)
            
            
               reikėtų išnaudoti visas galimas sąveikas su Reglamento (ES) 2016/589 32 straipsnyje nustatyta nacionaliniu lygmeniu vykdomos kelių sričių EURES veiklos duomenų rinkimo ir analizės tvarka bei procedūromis, visų pirma taip, kad nacionalinėse darbo programose būtų naudojami rodikliai, kurie yra grindžiami valstybinėse užimtumo tarnybose esama praktika, yra nuoseklūs ir kuriais prisidedama prie pagal Reglamento (ES) 2016/589 32 straipsnio 3 dalį priimtinuose įgyvendinimo aktuose nurodyto duomenų rinkimo;
            
         
               (10)
            
            
               kad veiksmingiau prisidėtų siekiant Reglamento (ES) 2016/589 6 straipsnyje nustatytų EURES tinklo tikslų, EURES narių ir partnerių EURES darbuotojai turėtų turėti galimybę susipažinti su atitinkama nacionalinių darbo programų informacija;
            
         
               (11)
            
            
               rengiant nacionalines darbo programas surinkta informacija apie veiklą ir rezultatus gali būti labai naudinga rengiant EURES veiklos ataskaitą, kurią pagal Reglamento (ES) 2016/589 33 straipsnį Komisija turi kas dvejus metus pateikti Europos Parlamentui, Tarybai, Europos ekonomikos ir socialinių reikalų komitetui bei Regionų komitetui, todėl reikia išnagrinėti, kurios darbo programų dalys gali būti pateikiamos tuo tikslu,
            
         PRIĖMĖ ŠĮ SPRENDIMĄ:
   1 straipsnis
   Dalykas
   Šiuo sprendimu nustatoma tvarka, būtina EURES tinkle keistis informacija apie jo veiklos programas.
   Tuo tikslu nustatoma forma, nacionalinių koordinavimo centrų naudotina pagal Reglamento (ES) 2016/589 31 straipsnio 2 dalį rengiant nacionalines darbo programas, ir nustatomos Sąjungos lygmens keitimosi su nacionalinėmis darbo programomis susijusia informacija procedūros.
   2 straipsnis
   Programavimo ciklo organizavimas
   1.   Kiekvienas nacionalinis koordinavimo centras, naudodamasis I priede pateikiama forma, kasmet parengia savo valstybėje narėje vykdytinos EURES tinklo veiklos nacionalinę darbo programą.
   2.   Nacionalinių darbo programų projektai pateikiami visiems nacionaliniams koordinavimo centrams, o jie turi galimybę teikti paklausimus apie planuojamą veiklą ir siūlyti bendradarbiauti ir keistis informacija apie atitinkamą veiklą.
   3.   Koordinavimo grupės veikloje dalyvaujantiems Sąjungos lygmens socialinių partnerių atstovams suteikiama galimybė teikti pastabas dėl nacionalinių darbo programų projektų.
   4.   Pasibaigus pastabų teikimo laikotarpiui, visiems nacionaliniams koordinavimo centrams pateikiamos galutinės nacionalinės darbo programos.
   5.   Nacionalinėse darbo programose naudojama kuo daugiau rodiklių ir tikslų, taikomų pagal Reglamento (ES) 2016/589 32 straipsnio 3 dalį priimtiniems įgyvendinimo aktams.
   6.   Nacionalinėse darbo programose gali būti naudojama kitų papildomų rodiklių.
   7.   Nacionaliniai koordinavimo centrai kasmet teikia nacionalinių darbo programų įgyvendinimo ataskaitą ir joje nurodo planuotos veiklos rezultatus.
   3 straipsnis
   Nacionalinių koordinavimo centrų vaidmuo ir atsakomybė
   Nacionaliniai koordinavimo centrai atitinkamoje valstybėje narėje yra atsakingi už:
   
               a)
            
            
               reikiamos informacijos pagal Reglamento (ES) 2016/589 30 straipsnį rinkimą, analizavimą ir dalijimąsi ja, kad parengtų savo nacionalinės darbo programos projektą;
            
         
               b)
            
            
               savo nacionalinės darbo programos projekto rengimą naudojantis I priede pateikiama forma;
            
         
               c)
            
            
               II priede nustatytų nacionalinių darbo programų projektų teikimo terminų laikymąsi;
            
         
               d)
            
            
               savo nacionalinės darbo programos projekto pateikimą tinklui naudojantis Europos koordinavimo centro numatytomis priemonėmis;
            
         
               e)
            
            
               dalyvavimą bendroje nacionalinių darbo programų projektų peržiūroje siekiant parengti galutines programas ir aktyvesnį praktinį bendradarbiavimą darbuotojams ir darbdaviams teikiant paramos paslaugas;
            
         
               f)
            
            
               galutinės nacionalinės darbo programos parengimą po bendros peržiūros;
            
         
               g)
            
            
               prireikus, nacionalinės darbo programos atnaujinimą ir atnaujinimų pateikimą tinklui naudojantis Europos koordinavimo centro numatytomis priemonėmis;
            
         
               h)
            
            
               nacionalinėje darbo programoje nurodytos veiklos įgyvendinimo ataskaitų teikimą laikantis II priede nustatytų terminų.
            
         4 straipsnis
   Europos koordinavimo centro vaidmuo ir atsakomybė
   Europos koordinavimo centras yra atsakingas už valstybių narių keitimosi informacija apie nacionalines darbo programas ir bendros peržiūros palaikymą, visų pirma už:
   
               a)
            
            
               dalijimąsi Sąjungos lygmeniu turima pagal Reglamento (ES) 2016/589 30 straipsnį aktualia informacija su nacionaliniais koordinavimo centrais, siekiant padėti jiems parengti nacionalinių darbo programų projektus;
            
         
               b)
            
            
               priemonės sukūrimą ir palaikymą EURES portalo ekstranete, kad nacionaliniams koordinavimo centrams būtų prieinama 7 straipsnyje nurodyta forma ir visa susijusi informacija, kaip ją pildyti ir teikti, ir suteikiama galimybė peržiūrėti kitų nacionalinių darbo programų projektus ir pateikti pastabų;
            
         
               c)
            
            
               priežiūrą, kaip laikomasi II priede nustatytų nacionalinių darbo programų projektų teikimo, bendros peržiūros ir nacionalinių darbo programų įgyvendinimo ataskaitų teikimo terminų;
            
         
               d)
            
            
               bet kokių kitų priemonių, mokymo ir paramos, reikalingų su programavimo ciklu susijusiam keitimuisi informacija ir tarpusavio mokymuisi palengvinti, teikimą;
            
         
               e)
            
            
               atitinkamų programavimo ciklo elementų pateikimą visam EURES tinklui, naudojantis specialiu EURES portalo ekstraneto skyriumi, kad būtų padidintas skaidrumas ir suintensyvintas tarpusavio mokymasis;
            
         
               f)
            
            
               nacionalinių koordinavimo centrų skatinimą užtikrinti, kad Reglamento (ES) 2016/589 31 ir 32 straipsniai būtų taikomi nuosekliai;
            
         
               g)
            
            
               reguliarų koordinavimo grupės informavimą apie programavimo ciklo veikimą ir, prireikus, formos ir procedūrų pakeitimų siūlymą.
            
         5 straipsnis
   EURES narių ir partnerių vaidmuo ir atsakomybė
   EURES nariai ir partneriai prisideda prie EURES programavimo ciklo:
   
               a)
            
            
               teikdami turimų finansinių ir žmogiškųjų išteklių ir planuojamos veiklos duomenis, kuriais bus grindžiama nacionalinė darbo programa;
            
         
               b)
            
            
               įgyvendindami nacionalinėje darbo programoje nurodytą atitinkamą veiklą;
            
         
               c)
            
            
               teikdami savo veiklos įgyvendinimo duomenis, kuriais bus grindžiama nacionalinė veiklos ataskaita.
            
         6 straipsnis
   Koordinavimo grupės vaidmuo ir atsakomybė
   1.   Koordinavimo grupė atidžiai stebi, kaip taikomas Reglamento (ES) 2016/589 31 straipsnis, ir veikia kaip keitimosi nuomonėmis ir geriausios praktikos pavyzdžiais forumas, kad būtų patobulintas EURES programavimo ciklo veikimas.
   2.   Koordinavimo grupė kartą per metus peržiūri, kaip taikomas šis sprendimas; tokiu būdu EURES koordinavimo grupė prisideda prie Komisijos pagal Reglamento (ES) 2016/589 33 ir 35 straipsnius rengiamų veiklos ir ex post įvertinimo ataskaitų.
   3.   Koordinavimo grupė sprendžia, kurie nacionalinių darbo programų ir nacionalinių veiklos ataskaitų elementai yra aktualūs visiems EURES darbuotojams, todėl turėtų būti prieinami EURES portalo ekstranete, kad būtų užtikrintas tinkamas EURES programavimo ciklo įgyvendinimas ir pasiekti Reglamento (ES) 2016/589 6 straipsnyje nustatyti EURES tinklo tikslai.
   4.   Koordinavimo grupė sprendžia, kuri per EURES programavimo ciklą gauta informacija yra aktuali ir gali būti panaudota pagal Reglamento (ES) 2016/589 33 straipsnį rengiant EURES veiklos ataskaitas.
   7 straipsnis
   Forma
   1.   Rengdami savo nacionalines darbo programas, nacionaliniai koordinavimo centrai naudojasi I priede pateikiamos formos elektronine versija.
   2.   Nacionaliniai koordinavimo centrai į kiekvieną I priede pateikiamos formos skyrių gali įtraukti tiek veiklos rūšių, kiek reikia.
   3.   Jeigu reikia pritaikyti ar pakeisti 4 straipsnio b punkte nurodytą priemonę ar bet kokią su ja susijusią informaciją ir dokumentus, prieš patvirtinant naują versiją, Europos koordinavimo centras pagal Reglamento (ES) 2016/589 14 straipsnį konsultuojasi su koordinavimo grupe.
   8 straipsnis
   Procesas
   1.   Nacionaliniai koordinavimo centrai laikosi II priede pateikiamo nacionalinių darbo programų rengimo grafiko.
   2.   Pasibaigus priėmimo etapui, nacionalinės darbo programos ar jų dalys gali būti pateikiamos EURES tinklui EURES portalo ekstranete.
   9 straipsnis
   Įsigaliojimas
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2017 m. liepos 11 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 107, 2016 4 22, p. 1.
   
      (2)  2012 m. lapkričio 26 d. Komisijos įgyvendinimo sprendimas 2012/733/ES, kuriuo įgyvendinamos Europos Parlamento ir Tarybos įgyvendinimo reglamento (ES) Nr. 492/2011 nuostatos dėl laisvų darbo vietų ir darbo ieškančių asmenų nustatymo ir EURES pertvarkymo (OL L 328, 2012 11 28, p. 21).
   
      I PRIEDAS
      
         RENGIANT METINES DARBO PROGRAMAS NACIONALINIŲ KOORDINAVIMO CENTRŲ NAUDOTINA FORMA
      
      Šios formos elektroninė versija ir visos konsoliduotos vėliau pakeistos jos versijos nacionaliniams koordinavimo centrams pateikiamos EURES portale.
      Įvairiuose formos skyriuose nurodytų veiklos rūšių sąrašas – orientacinis ir nebaigtinis.
      1.   SANTRAUKA
      Pateikiama glausta ataskaitinio laikotarpio darbo programoje nurodytų prioritetų ir pagrindinės veiklos santrauka.
      2.   BENDROSIOS PARAMOS PASLAUGOS
      2.1.   Paramos paslaugos darbuotojams
      
      Apžvelgiama paramos darbuotojams veikla, pvz.:
      
                  —
               
               
                  susiejimo ir įdarbinimo veikla (įskaitant pagalbą rengiant darbo prašymus ir gyvenimo aprašymus),
               
            
                  —
               
               
                  su darbuotojų paieška susijusių renginių organizavimas,
               
            
                  —
               
               
                  bendros informacijos ir rekomendacijų teikimas,
               
            
                  —
               
               
                  specialios informacijos ir rekomendacijų (pvz., susijusių su darbo ir gyvenimo sąlygomis kelionės tikslo šalyje) teikimas,
               
            
                  —
               
               
                  kita (jei taikoma).
               
            2.2.   Paramos paslaugos darbdaviams
      
      Apžvelgiama paramos darbdaviams, įskaitant specialią paramą MVĮ, veikla, pvz.:
      
                  —
               
               
                  susiejimo ir įdarbinimo veikla (įskaitant pagalbą rengiant reikalavimus kandidatams ir informaciją apie laisvas darbo vietas),
               
            
                  —
               
               
                  su darbuotojų paieška susijusių renginių organizavimas,
               
            
                  —
               
               
                  bendros informacijos ir rekomendacijų teikimas,
               
            
                  —
               
               
                  informacijos apie konkrečias taisykles, susijusias su įdarbinimu atlikus darbuotojų paiešką kitoje valstybėje narėje, ir apie tokią darbuotojų paiešką galinčius palengvinti veiksnius teikimas,
               
            
                  —
               
               
                  kita (jei taikoma).
               
            3.   SPECIALIOSIOS PARAMOS PASLAUGOS
      3.1.   Pameistrystės ir stažuočių srities parama
      
      3.2.   Paramos paslaugos pasienio regionuose
      
      Apžvelgiama paramos pasienio darbuotojams ir darbdaviams pasienio regionų darbo rinkoje veikla, pvz.:
      
                  —
               
               
                  informacija apie susiejimo ir įdarbinimo veiklą,
               
            
                  —
               
               
                  su konkrečia pasienio darbuotojų ir darbdavių padėtimi susijusi informacija,
               
            
                  —
               
               
                  vieno langelio principu teikiamos paramos pasienio darbuotojams ir darbdaviams plėtotė,
               
            
                  —
               
               
                  kita (jei taikoma).
               
            3.3.   Pagalba pasamdžius darbuotoją
      
      Apžvelgiama veikla, kuria siekiama užtikrinti, kad judusis darbuotojas geriau integruotųsi naujoje darbo vietoje, pvz.:
      
                  —
               
               
                  bendros informacijos darbdaviams teikimo ir (arba) jų informuotumo apie pasamdytų darbuotojų integraciją didinimo veikla,
               
            
                  —
               
               
                  informavimas apie galimus su darbuotojų integracija susijusius mokymus (pvz., kalbų kursus),
               
            
                  —
               
               
                  kita (jei taikoma).
               
            3.4.   Kita veikla ir indėlis į kitas programas
      
      Pateikiama informacijos apie dalyvavimą iš ES biudžeto ar nacionalinių šaltinių finansuojamose specialiose darbuotojų judumo programose arba su darbuotojų judumu susijusiuose dvišaliuose ar daugiašaliuose projektuose ir apie bet kokią kitą pirmiau nurodytų kategorijų neatitinkančią veiklą.
      4.   IŠTEKLIAI IR VALDYMAS
      4.1.   Žmogiškieji ištekliai
      
      Numatomas visas EURES (nacionaliniame koordinavimo centre, taip pat EURES narių ir partnerių organizacijose) dirbančių darbuotojų skaičius etato ekvivalentais.
      4.2.   Finansiniai ištekliai
      
      Numatomas išteklių (eurais) paskirstymas toms organizacijoms narėms, atskirai nurodant šaltinius: nacionalinius šaltinius, ES biudžetą (jei taikoma) ir kitus (jei taikoma).
      4.3.   IT ir infrastruktūra
      
      EURES veiklai skirtos IT priemonės ir infrastruktūra, taip pat galimybė naudotis kitomis priemonėmis kartu su EURES nariais (pvz., VUT bendrąja infrastruktūra) ir partneriais.
      4.4.   Valdymas
      
      Apžvelgiama nacionalinio tinklo veikimo palaikymo veikla, pvz.:
      
                  —
               
               
                  nacionaliniam tinklui aktuali informuotumo didinimo veikla,
               
            
                  —
               
               
                  nacionalinio koordinavimo centro ir nacionalinio tinklo EURES narių bei partnerių sąveika ir bendradarbiavimas,
               
            
                  —
               
               
                  naujų ir inovatyvių paslaugų teikimo metodų diegimas,
               
            
                  —
               
               
                  bendradarbiavimas su kitais suinteresuotaisiais subjektais, tokiais kaip socialiniai partneriai, kiti tinklai, profesinio orientavimo tarnybos, prekybos rūmai, už socialinę apsaugą ir mokesčių sistemą atsakingos valdžios institucijos ir kt.
               
            4.5.   Mokymas
      
      Pateikiama informacijos apie nacionaliniu, regioniniu ir vietos lygmenimis rengiamus mokymus (įskaitant parengiamuosius mokymus) ir, jei taikoma, bet kokią kitą mokymosi veiklą, kuria tinkle prisidedama prie gebėjimų ugdymo ir žinių gausinimo.
      4.6.   Komunikacija
      
      Išvardijami pagal nacionalinius komunikacijos planus ir (arba) EURES komunikacijos strategiją vykdytini konkretūs veiksmai ir, jei taikoma, kita svarbi komunikacijos bei informuotumo didinimo veikla, kuriuos planuojama įgyvendinti ataskaitiniu laikotarpiu ir kurie yra susiję su 2 ir 3 skyriuose išvardytomis paramos paslaugomis.
      4.7.   Veiklos stebėjimas ir vertinimas
      
      Išvardijamos nacionalinio lygmens EURES veiklos rodiklių ir rezultatų vertinimo priemonės.
   
   
      II PRIEDAS
      
         METINĖS NACIONALINĖS DARBO PROGRAMOS RENGIMO GRAFIKAS
      
      1.   PARENGIAMASIS ETAPAS
      Nacionaliniai koordinavimo centrai užtikrina, kad būtų renkama bei analizuojama informacija apie darbo jėgos trūkumą ir perteklių darbo rinkoje šalies mastu ir atskiruose sektoriuose ir kad būtų ja keičiamasi, ypatingą dėmesį skiriant darbo rinkoje pažeidžiamiausioms grupėms ir regionams, kuriuose nedarbo lygis yra didžiausias, ir atsižvelgiant į judumo srautų ir modelių duomenis.
      2.   PROJEKTO RENGIMO ETAPAS
      Naudodamiesi per parengiamąjį etapą surinkta informacija, nacionaliniai koordinavimo centrai iki N – 1 metų spalio 31 d. parengia pirmąją nacionalinės darbo programos versiją. Projektai pateikiami specialiame EURES portalo ekstraneto skyriuje.
      3.   BENDROS PERŽIŪROS ETAPAS
      Nacionaliniai koordinavimo centrai iki N – 1 metų gruodžio 31 d. drauge peržiūri metinių nacionalinių darbo programų projektus.
      4.   PRIĖMIMO ETAPAS
      Atsižvelgdami į peržiūros etapu gautus atsiliepimus, nacionaliniai koordinavimo centrai iki N metų sausio 31 d. parengia galutinę nacionalinių darbo programų versiją.
      5.   ĮGYVENDINIMO ETAPAS
      Nuo N metų sausio iki gruodžio mėn. metinės nacionalinės darbo programos įgyvendinamos.
      6.   ATASKAITOS RENGIMO ETAPAS
      Nacionaliniai koordinavimo centrai iki N + 1 metų kovo 31 d. renka informaciją apie rezultatus ir pateikia nacionalinės darbo programos įgyvendinimo ataskaitą.